**Stian Barsnes-Simonsen** (født 20. april 1979 i Bergen) er en norsk produsent, skuespiller, forfatter, konseptutvikler og programleder. Han er kjent fra TV-programmene *Hotel Cæsar*, *Reser*, *MGPjr*, *Amigo*, *De Ukjente* og *Amigo Grande*.

Biografi
--------

Stian Barsnes-Simonsen bodde i Bergen og gikk på Fridalen skole frem til han flyttet til Oslo som tolvåring og begynte på Uranienborg skole.

Karriere
--------

Han fikk sin TV-debut i 1992 –13 år gammel – i ungdomsprogrammet *U*, i Bel Canto (band)-videoen «Shimmering, Warm & Bright» produsert for programmet. Drømmen var alltid å bli skuespiller og programleder. Etter å ha bidratt i den NRK-produserte, animerte kortfilmen *Bananarama* ble han en del av skuespillergruppa i barne- og familieprogrammet *Midt i smørøyet*. Året etter fikk han jobbe redaksjonelt i programmet *Videoøyet* der barn lagde egne filmer og reportasjer.

Barsnes-Simonsen hadde flere mindre TV- og filmoppdrag parallelt med skolegangen. Etter fullført artium på Fagerborg videregående skole ble han tilbudt rollen som Henning Nygaard i TV 2s hverdagsdramaserie *Hotel Cæsar*. Han medvirket i ca 200 episoder spilt inn på ett år, før han takket ja til å bli programleder for *Smørøyet* i NRK. Han jobbet som freelancer for NRK i 13 år i rollen som programleder og utvikler.

I 2012 gikk Barsnes-Simonsen tilbake til TV 2 hvor han tilbrakte to år som programleder.

I 2014 gikk han over på produksjonssiden av TV- og mediebransjen, først som salgs- og utviklingssjef for FremantleMedia Norge, så som kreativ leder for innholdshuset Nordic Screens.

I 2017 skrev han sitt første teaterstykke. Musikalen *Askepotts Jul* med musikk av komponist Bjørge Verbaan gikk for fulle hus på Latter i Oslo.

Barsnes-Simonsen har et engasjement for barns rettigheter og har de sendte årene jobbet aktivt for å styrke norske barns mediemangfold og trygghet på sosiale og digitale plattformer.

Han står også bak Redd Barnas storsatsing Barnas Valg som har til hensikt å styrke barns posisjon i demokratiet. Barnas Valg ble arrangert første gang i forkant av Stortingsvalget 2017 med stor deltagelse. I forkant av lokalvalget i 2019 stemte hele 76 700, og 260 000 elever og lærere anvendte Barnas Valg som en del av undervisningen om demokrati og påvirkning.

I 2019 lanserte Barsnes-Simonsen, på vegne av Nordic Screens, en ny, norsk barnekanal kalt Nordic Family. Nordic Famliy er en «edutainment»-kanal med hensikt å skape verdibasert innhold som både underholder og løfter barn og unges kunnskapsnivå. Kanalen hadde distribusjon på YouTube samt strømmetjenesten til RiksTV, Telia Play og Strim.

Barsnes-Simonsen står også bak utviklingen av konseptet Barnas Tale og det tilhørende TV-programmet Barnas Nyttårstale. Konseptet er utviklet for UNICEF Norge og har til hensikt å løfte barns ytringsfrihet og styrke deres påvirkningskraft på storsamfunnet. Alle barn i Norge blir invitert til å sende inn videoinnspilte taler om tema de brenner for. En komité utnevnt av UNICEF Norge enes om én av talerne som så får mulighet til å holde sin tale fra Rikssalen i Eidsvoll. Talen vises på TV i forkant av Hans Majestet Kongen og statsministerens nyttårstaler. Barnas Tale ble vist på TV2 i 2019, 2020 og 2021, før NRK overtok distribusjonen av programmet fra 2022. Programtittelen ble da endret til Barnas Nyttårstale. Fra 2023 ble konseptet også gjennomført i Danmark. "Børnenes nytårstale" blir vist på Dansk TV2.

Under nedstengningen av Norge grunnet Koronapandemien 12. mars 2020, tok Barsnes-Simonsen initiativ til direktesendt undervisning til barn i hele Norge. Seks dager senere lyktes Nordic Screens, i samarbeid med Elevkanalen og TV 2, å gå på luften med direktesendt undervisning hver dag til elever med hjemmeskole. Konseptet LIVEU samlet opp til 50 000 elever daglig, og ble på rekordtid Norges desidert største klasserom.

TV-programmer
-------------

* 1992: *U* – Skuespiller
* 1992–1993: *Midt i smørøyet* – Skuespiller
* 1993–1994: *Videoøyet* – Fotograf og regi
* 1998–1999: *Hotel Cæsar* – Skuespiller
* 1999–2000: *Smørøyet*
* 2000–2002: *Reser*
* 2002–2008: *MGPjr* – Programleder
* 2002 og 2007: *MGP Nordic*
* 2004: *Junior Eurovision Song Contest* (*JESC*)
* 2005: *Drømmen om Norge*
* 2005: *Folkefest på Rådhusplassen* – Programleder
* 2005–2008: *Amigo* – Programleder
* 2006–2007: *Melodi Grand Prix* – Programleder
* 2008–2009: *Eurovision Song Contest* – Poengoppleser for Norge
* 2007: TV-aksjonen for UNICEF – Reporter
* 2008: TV-aksjonen for Blå Kors – Reporter
* 2008: *Postkort fra livet* – Programleder
* 2009–2010: *De Ukjente* – Programleder
* 2010: *Virtuos* – Programleder
* 2012: *Amigo Grande* – Programleder
* 2012–2013: *Ettermiddagen* – Programleder
* 2014: *Norges Grillmester* – Programleder
* 2014: *Gullrutens fagpris* – Programleder
* 2017 og 2019: *Barnas Valg* – Programleder

Bibliografi
-----------

* 2004: *How to be ungdom*, Aschehoug
* 2008: *En faktahest om forelskelse (-og kyssing)*, Aschehoug
* 2014: *Gnøkkel og Fnøkkel og det synkende tonometer*, Aschehoug
* 2017: *Askepotts jul* (teaterstykke)
* 2020: *Lærepenger*, Cappelen Damm
* 2021: *Barnas valg* (illustrert av Linn Isabel Eielsen), Cappelen Damm
* 2022: Forsetet mot Baksetet, quizbok, Cappelen Damm

Referanser
----------

1. ↑  Synne Hedlo (16. oktober 2002). «Se Stian på nett-TV». *NRK*. Besøkt 28. november 2008. «Stian har vært ut og inn av NRKs dører som skuespiller siden han var tretten år gammel. Da hadde han sin første TV-opptreden i en Bel Canto-video produsert for ungdomsprogrammet U. I 1999 fikk han endelig sin programleder-jobb i barne- og ungdomsprogrammet *Smørøyet*.»
2. 1 2  Karoline Pedersen (5. september 2021). «Dette gjør han nå». *Dagbladet*. Besøkt 17. desember 2021.
3. ↑  Barsnes-Simonsen, Stian (2004). *How to be ungdom*. Illustrert av Bjørn Brochmann. Oslo: Aschehoug. ISBN 9788203245992.
4. ↑  Barsnes-Simonsen, Stian (2008). *En faktahest om forelskelse (-og kyssing)*. Oslo: Aschehoug. ISBN 9788203250422.
5. ↑  Barsnes-Simonsen, Stian (2010). *Gnøkkel og Fnøkkel og det synkende tonometer*. Oslo: Aschehoug. ISBN 9788203252624.
6. ↑  Barsnes-Simonsen, Stian (2020). *Lærepenger*. Cappelen Damm. ISBN 9788202660963.
7. ↑  Barsnes-Simonsen, Stian (2021). *Barnas valg*. Illustrert av Linn Isabel Eielsen. Cappelen Damm. ISBN 9788202701796.

Eksterne lenker
---------------

* (en) Stian Barsnes Simonsen – kategori av bilder, video eller lyd på Commons Rediger på Wikidata
* (en) Stian Barsnes-Simonsen på Internet Movie Database Rediger på Wikidata

* (no) Stian Barsnes-Simonsen hos Sceneweb Rediger på Wikidata

* (en) Stian Barsnes-Simonsen hos The Movie Database Rediger på Wikidata
* Stian Barsnes-Simonsen på nrk.no

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** ISNI
 |